IRPC-WHA ดีลนี้ WIN ทั้งคู่.!!
บริษัท ไออาร์พีซี จำกัด (มหาชน) หรือ IRPC ประกาศความร่วมมือกับบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เพื่อจัดตั้งบริษัทร่วมทุนด้วยทุนจดทะเบียนเบื้องต้น 650 ล้านบาท ตามสัดส่วน IRPC ถือหุ้น 40% และ WHA ถือหุ้น 60% เพื่อพัฒนาที่ดิน 2,152 ไร่ อ.บ้านค่าย จ.ระยอง ให้เป็นนิคมอุตสาหกรรม เพื่อรองรับโครงการพัฒนาระเบียงเศรษฐกิจพิเศษภาคตะวันออก (EEC) กลุ่มอุตสาหกรรมใหม่ประเภทธุรกิจยานยนต์ อุตสาหกรรมหุ่นยนต์ (Robotics) และชิ้นส่วนเครื่องบินต่อไป
17 พ.ค. 2561

แฉทุกวันทันเกมหุ้น
บริษัท ไออาร์พีซี จำกัด (มหาชน) หรือ IRPC ประกาศความร่วมมือกับบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เพื่อจัดตั้งบริษัทร่วมทุนด้วยทุนจดทะเบียนเบื้องต้น 650 ล้านบาท ตามสัดส่วน IRPC ถือหุ้น 40% และ WHA ถือหุ้น 60% เพื่อพัฒนาที่ดิน 2,152 ไร่ อ.บ้านค่าย จ.ระยอง ให้เป็นนิคมอุตสาหกรรม เพื่อรองรับโครงการพัฒนาระเบียงเศรษฐกิจพิเศษภาคตะวันออก (EEC) กลุ่มอุตสาหกรรมใหม่ประเภทธุรกิจยานยนต์ อุตสาหกรรมหุ่นยนต์ (Robotics) และชิ้นส่วนเครื่องบินต่อไป
จากประเด็นดังกล่าว IRPC และ WHA ถือว่าได้ประโยชน์ด้วยกันทั้ง 2 ฝ่าย อย่างมีนัยสำคัญทีเดียว เริ่มจาก IRPC ในฐานะเจ้าของที่ดิน 2,152 ไร่ จากเดิมมีแผนที่จะขายที่ดินแปลงนี้อยู่แล้ว แต่ผลตอบแทนไม่คุ้มค่ากับที่จะขายออกไป จึงหันมาจับมือกับ WHA เพื่อพัฒนาให้เป็นนิคมอุตสาหกรรมแทน
หากมองในเชิงยุทธศาสตร์ ถือเป็นการสร้างมูลค่าเพิ่มให้ที่ดินที่มีอยู่แล้ว ด้วยผลตอบแทนในรูปแบบรายได้ประจำสม่ำเสมอ (Recurring Income) ในระยะยาว ด้วยอัตราผลตอบแทนจากการลงทุน (IRR) จากบริษัทร่วมทุนเฉลี่ยไม่ต่ำกว่า 14-16% แต่ในระยะสั้น IRPC จะมีการบันทึกกำไรจากการขายที่ดินเข้าบริษัทร่วมทุนประมาณ 100-200 ล้านบาท
“รัชดาภรณ์ ราชเทวินทร์” รองกรรมการผู้จัดการใหญ่สายบัญชีและการเงิน IRPC ระบุว่า ไตรมาส 3/2561 จะบันทึกรายได้จากการขายที่ดิน 620 ล้านบาท ให้บริษัทร่วมทุนที่มีกำหนดจัดตั้งภายในไตรมาส 3/2561 โดยบริษัทดังกล่าวสามารถสร้างรายได้ 8,000 ล้านบาท ภายใน 10 ปี
สำหรับ WHA ผู้ที่มีความชำนาญและความเชี่ยวชาญเชิงปฏิบัติการ (Know How) ในฐานะมืออาชีพด้านนิคมอุตสาหกรรมอยู่แล้ว ทำให้การร่วมลงทุนครั้งนี้ เริ่มต้นด้วยต้นทุนต่ำมาก เพราะสามารถใช้ทรัพยากรที่มีอยู่ได้ในทันที โดย WHA จะได้รับผลตอบแทนในรูปแบบของกำไรผ่านบริษัทร่วมทุน ที่สำคัญพื้นที่ดังกล่าว ตั้งอยู่ในเขตพระราชบัญญัติเขตพัฒนาพิเศษภาคตะวัน ออก พ.ศ. 2561 ทำให้มีโอกาสทางธุรกิจสูงขึ้นตามไปด้วย
ที่สำคัญ WHA ขานรับประโยชน์ทางอ้อม ในรูปแบบของรายได้จากสาธารณูปโภคต่าง ๆ อาทิ น้ำ ไฟฟ้า ดาต้าเซ็นเตอร์ ระยะยาว ผ่านบริษัทลูกของ WHA อีกทางหนึ่งด้วย ถือว่าเป็นส่วนเพิ่ม (Upside) ให้ WHA อย่างมีนัยสำคัญเลยทีเดียว
ดีลนี้ถือว่า WIN WIN กันทั้งสองฝ่าย โดย IRPC มีกำไรจากการขายที่ดินให้บริษัทร่วมทุน (ด้วยต้นทุนที่ต่ำมาก) ส่วน WHA บันทึกกำไรผ่านบริษัทร่วมทุนในอนาคต..!!
ส่วนราคาหุ้น IRPC จะไปสู่เป้าหมายแรก 8.00 บาทได้หรือไม่..!? และหุ้น WHA จะไปสู่ระดับ 5.50 บาท ได้หรือไม่..!? เชื่อว่านักลงทุนทั้งหลายมีคำตอบเป็นของตัวเองอยู่แล้ว..!?
…อิ อิ อิ…